Pasvalio rajono savivaldybės taryba

sprendimas

Dėl pasvalio rajono savivaldybės biudžetinių įstaigų vadovų priedų prie tarnybinių atlyginimų nustatymo, skatinimo ir materialinių pašalpų skyrimo tvarkos APRAŠO patvirtinimo

2014 m. gruodžio 19 d. Nr. T1-249

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 3 dalies 1 punktu, Lietuvos Respublikos biudžetinių įstaigų įstatymo 4 straipsnio 2 dalimi, Lietuvos Respublikos Vyriausybės 1993 m. liepos 8 d. nutarimo Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ (su visais pakeitimais ir papildymais) 4 punktu, Lietuvos Respublikos švietimo ir mokslo ministro 2013 m. gruodžio 19 d. įsakymo Nr. V-1254 „Dėl Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ 2 punktu, Lietuvos Respublikos kultūros ministro 2012 m. spalio 9 d. įsakymo Nr. ĮV-677 „Dėl Kultūros įstaigų darbuotojų darbo apmokėjimo“ 2.2 punktu, Pasvalio rajono savivaldybės taryba nusprendžia

patvirtinti Pasvalio rajono savivaldybės biudžetinių įstaigų vadovų priedų prie tarnybinių atlyginimų nustatymo ir skatinimo tvarkos aprašą (pridedama).

Savivaldybės meras	Gintautas Gegužinskas

PATVIRTINTA

Pasvalio rajono savivaldybės tarybos

2014 m. gruodžio 19 d. sprendimu Nr. T1-249

pasvalio rajono savivaldybės biudžetinių įstaigų vadovų priedų prie tarnybinių atlyginimų nustatymo, skatinimo ir materialinių pašalpų skyrimo tvarkOS APRAŠAS

I. BENDROJI DALIS

1. Pasvalio rajono savivaldybės biudžetinių įstaigų vadovų priedų prie tarnybinių atlyginimų nustatymo ir skatinimo tvarkos aprašas (toliau – Aprašas) reglamentuoja Pasvalio rajono savivaldybės biudžetinių įstaigų vadovų (toliau – vadovas) priedų prie tarnybinio atlyginimo nustatymo tvarką bei kitas skatinimo sąlygas.

2. Aprašas parengtas vadovaujantis Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ (su visais pakeitimais ir papildymais), Lietuvos Respublikos švietimo ir mokslo ministro 2013 m. gruodžio 19 d. įsakymu Nr. V-1254 „Dėl Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“, Lietuvos Respublikos kultūros ministro 2012 m. spalio 9 d. įsakymu Nr. ĮV-677 „Dėl Kultūros įstaigų darbuotojų darbo apmokėjimo“, kitais teisės aktais, reglamentuojančiais šią sritį.

3. Vadovams gali būti mokami priedai prie tarnybinio atlyginimo, skatinami vienkartine pinigine išmoka ir padėka.

4. Priedas prie tarnybinio atlyginimo, vienkartinė išmoka vadovams skiriama Pasvalio rajono savivaldybės (toliau – Savivaldybė) tarybos sprendimu, padėka – Savivaldybės mero potvarkiu, materialinė pašalpa – Savivaldybės administracijos direktoriaus įsakymu.

5. Priedai prie tarnybinio atlyginimo vadovams skiriami iš neviršijant biudžetinei įstaigai darbo užmokesčiui skirtų lėšų, vienkartinės išmokos – iš įstaigų sutaupyto darbo užmokesčio fondo, materialinės pašalpos – iš įstaigai skirtų lėšų.

II. PRIEDŲ PRIE TARNYBINIŲ ATLYGINIMŲ NUSTATYMO SĄLYGOS

IR SKYRIMO TVARKA

6. Priedas prie tarnybinio atlyginimo vadovui gali būti nustatytas ir paskirtas po įstaigos metinės veiklos ataskaitos pateikimo Savivaldybės tarybai ir jai pritarus, vadovaujantis šiais kriterijais:

6.1. pasiekus ir viršijus visus Savivaldybės tarybos konkrečiai įstaigai nustatytus metinės veiklos rodiklius – iki 100 proc. dydžio tarnybinio atlyginimo priedas;

6.2. pasiekus ir viršijus 75 proc. Savivaldybės tarybos konkrečiai įstaigai nustatytų metinės veiklos rodiklių – iki 60 proc. dydžio tarnybinio atlyginimo priedas;

6.3. pasiekus ir viršijus 50 proc. Savivaldybės tarybos konkrečiai įstaigai nustatytų metinės veiklos rodiklių – iki 30 proc. dydžio tarnybinio atlyginimo priedas.

7. Priedas nustatomas terminuotai, ne ilgesniam laikotarpiui nei iki kalendorinių metų pabaigos.

8. Įstaigos vadovo personalinio priedo prie tarnybinio atlyginimo dydis negali viršyti Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ (su visais pakeitimais ir papildymais) nustatytų maksimalių dydžių.

9. Jei švietimo įstaigos vadovui priedas skiriamas Lietuvos Respublikos švietimo ir mokslo ministro 2013 m. gruodžio 19 d. įsakymo Nr. V-1254 „Dėl Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ nustatyta tvarka, tai šiame Apraše nustatytas priedas neskiriamas.

10. Priedas prie tarnybinio atlyginimo neskiriamas vadovui, kuriam per paskutinius 12 mėnesių buvo paskirta drausminė nuobauda.

11. Motyvuotus teikimus dėl personalinių priedų įstaigų vadovams skyrimo, jų mažinimo ar panaikinimo rengia:

11.1. dėl švietimo įstaigos vadovo – Savivaldybės administracijos (toliau – Administracija) Švietimo ir sporto skyriaus vedėjas;

11.2. dėl kultūros įstaigos vadovo – Administracijos vyresnysis specialistas (kultūrai);

11.3. dėl socialinių paslaugų įstaigos, Visuomenės sveikatos biuro vadovo – Administracijos Socialinės paramos ir sveikatos skyriaus vedėjas;

11.4. dėl Pasvalio rajono savivaldybės Priešgaisrinės tarnybos – Administracijos Bendrojo skyriaus vyriausiasis specialistas (civilinės saugos).

12. Teikimas derinamas su Administracijos Finansų skyrius vedėju, kuris įvertina įstaigos finansinę situaciją.

13. Suderinus teikimą, Savivaldybės tarybos sprendimo projektas dėl personalinio priedo prie tarnybinio atlyginimo skyrimo įstaigos vadovui rengiamas teisės aktų nustatyta tvarka.

14. Priedo nustatymo ir skyrimo klausimas gali būti svarstomas iš naujo ir/ar jo mokėjimas nutraukiamas (ar sumažinama procentinė priedo išraiška), jei pablogėja įstaigos veiklos ar jos vadovo darbo rezultatai arba įstaigoje nustatytas finansinės drausmės pažeidimas.

III. VIENKARTINIŲ PINIGINIŲ IŠMOKŲ SKYRIMAS

15. Vadovai gali būti skatinami vienkartinėmis piniginėmis išmokomis šiais atvejais:

15.1. už labai gerą įstaigos vadovo darbą kalendoriniais metais;

15.2. už atliktas vienkartines ypač svarbias užduotis;

15.3. įstatymų nustatytų švenčių progomis;

15.4. gyvenimo metų jubiliejinių sukakčių (nuo 50-ties metų kas dešimt metų) progomis;

15.5. darbo jubiliejinių sukakčių (nuo 20-ties darbo metų kas penki metai) progomis;

15.6. vadovui išeinant į pensiją.

16. Vienkartinė piniginė išmoka įstaigos vadovui skiriama Savivaldybės tarybos sprendimu įstaigą kuruojančio Administracijos padalinio vadovo ar konkretaus specialisto teikimu:

16.1. dėl švietimo įstaigos vadovo – Administracijos Švietimo ir sporto skyriaus vedėjo teikimu;

16.2. dėl kultūros įstaigos vadovo – Administracijos vyresniojo specialisto (kultūrai) teikimu;

16.3. dėl socialinių paslaugų įstaigos, Visuomenės sveikatos biuro vadovo – Administracijos Socialinės paramos ir sveikatos skyriaus vedėjo teikimu;

16.4. dėl Pasvalio rajono savivaldybės Priešgaisrinės tarnybos – Savivaldybės administracijos Bendrojo skyriaus vyriausiasis specialisto (civilinės saugos) teikimu.

17. Teikimas derinamas su Administracijos Finansų skyriaus vedėju, kuris įvertina, ar yra šioje įstaigoje sutaupyto darbo užmokesčio fondo lėšų. Suderinus teikimą, rengiamas Savivaldybės tarybos sprendimo projektas teisės aktų nustatyta tvarka. Dėl konkretaus vienkartinės piniginės išmokos dydžio sprendžia Savivaldybės taryba priimdama sprendimą.

18. Tvarkos 15 punkte nurodytais atvejais vienkartinė piniginė išmoka gali būti skiriama ne daugiau kaip kartą per metus ir negali būti didesnė kaip 100 proc. nustatyto tarnybinio atlyginimo dydžio. Vienkartinė piniginė išmoka neskiriama įstaigos vadovui, kuriam per paskutinius 12 mėnesių buvo skirta drausminė nuobauda.

IV. PADĖKA

19. Savivaldybės meras gali pareikšti padėką įstaigų vadovams ir apdovanoti juos padėkos raštu jų gyvenimo metų, darbo jubiliejinių sukakčių progomis, už įstaigos įvaizdžio puoselėjimą ar kitus reikšmingus įstaigos veiklos rezultatus.

20. Teikimus dėl padėkos įstaigos vadovui rengia:

20.1. dėl švietimo įstaigos vadovo – Administracijos Švietimo ir sporto skyriaus vedėjas, pritarus švietimo sritį kuruojančiam Savivaldybės tarybos komitetui;

20.2. dėl kultūros įstaigos vadovo – Administracijos vyresnysis specialistas (kultūrai), pritarus kultūros sritį kuruojančiam Savivaldybės tarybos komitetui;

20.3. dėl socialinių paslaugų įstaigos, Visuomenės sveikatos biuro vadovo – Administracijos Socialinės paramos ir sveikatos skyriaus vedėjas, pritarus socialinių paslaugų, sveikatos sritį kuruojančiam Savivaldybės tarybos komitetui;

20.4. dėl Pasvalio rajono savivaldybės priešgaisrinės tarnybos – Administracijos Bendrojo skyriaus vyriausiasis specialistas (civilinės saugos), pritarus šią sritį kuruojančiam Savivaldybės tarybos komitetui.

21. Pritarus teikimui, 20.1–20.4 punktuose nurodyti darbuotojai rengia Savivaldybės mero potvarkio projektą dėl apdovanojimo Savivaldybės mero padėkos raštu. Potvarkio projektas rengiamas, vizuojamas ir teikiamas pasirašyti Administracijos direktoriaus nustatyta tvarka.

V. MATERIALINIŲ PAŠALPŲ SKYRIMAS

22. Įstaigų vadovams gali būti skiriama materialinė pašalpa, jei jų materialinė būklė sunki dėl:

22.1. jų pačių ligos;

22.2. jų šeimos narių (sutuoktinio, vaiko (įvaikio), motinos (įmotės), tėvo (įtėvio), ligos ar mirties;

22.3. stichinės nelaimės ar turto netekimo.

23. Mirus įstaigos vadovui materialinė pašalpa išmokama jo artimiesiems.

24. Materialinė pašalpa gali būti skiriama iki 5 minimalių mėnesinių algų (MMA) dydžio.

25. Įstaigos vadovas prašymą dėl materialinės pašalpos skyrimo pateikia Administracijai. Prie rašytinio prašymo pridedama:

25.1. išlaidas patvirtinančių dokumentų (gydymo įstaigos ligos išrašų, receptų, mokėjimo už medicinos paslaugas kvitų ir pan.) kopijas, kai kreipiamasi šio Aprašo 22.1 punkte nurodytu atveju. Šiuo atveju dėl materialinės pašalpos skyrimo turi būti kreipiamasi ne vėliau kaip per 3 mėnesius nuo paskutinio gydymo išlaidas patvirtinančio dokumento išrašymo dienos;

25.2. giminystės ryšį įrodančių dokumentų, išlaidas patvirtinančių dokumentų (gydymo įstaigos ligos išrašų, receptų, mokėjimo už medicinos paslaugas kvitų ir pan.), mirties liudijimo kopijas, kai kreipiamasi šio Aprašo 22.2 punkte nurodytu atveju. Šiuo atveju dėl materialinės pašalpos skyrimo turi būti kreipiamasi ne vėliau kaip per 3 mėnesius nuo paskutinio gydymo išlaidas patvirtinančio dokumento išrašymo dienos ar mirties liudijimo išdavimo dienos;

25.3. dokumentų, patvirtinančių nurodytų aplinkybių buvimą, kopijas, kai kreipiamasi šios Tvarkos 22.3 punkte nurodytais atvejais. Nukentėję nuo stichinės nelaimės arba netekę turto, vadovai dėl materialinės pašalpos skyrimo turi kreiptis ne vėliau kaip per 3 mėnesius nuo įvykį patvirtinančios pažymos išdavimo dienos.

26. Įstaigą kuruojančio Administracijos padalinio vadovas ar specialistas rengia Administracijos direktoriaus įsakymo projektą dėl materialinės pašalpos skyrimo. Įsakymo projektas rengiamas, vizuojamas ir teikiamas pasirašyti Savivaldybės Administracijos direktoriaus nustatyta tvarka. Dėl konkretus skiriamos materialinės pašalpos dydžio nusprendžia Administracijos direktorius.

VI. BAIGIAMOSIOS NUOSTATOS

27. Įstaigų vadovams taikomos ir kitos Lietuvos Respublikos darbo kodekse, kituose teisės aktuose nustatytos darbo apmokėjimo sąlygos.

28. Šis Aprašas gali būti keičiamas Savivaldybės tarybos sprendimu.

____________________